༈ །།གྲུབ་ཐོབ་ཆུ་འཕུར་བ་ལ་བསྟོད་པ།། ༄། །ན་མོ་གུ་རཱ་ཝེ། ཤཱཀྱའི་བསྟན་ལ་བསྙེན་པར་རྫོགས་མཛད་ནས། །བསླབ་གསུམ་རིན་ཆེན་ནམ་ཡང་མ་ཉམས་ཤིང་། །མཆོག་ཏུ་མི་འགྱུར་བདེ་བའི་རྣལ་འབྱོར་གྱིས། །གྲུབ་པའི་གོ་འཕང་བརྙེས་ལ་གསོལ་བ་འདེབས། །ཅིར་སྣང་མ་ལུས་སེམས་སུ་མཁྱེན་གྱུར་ཅིང་། །སེམས་ཀྱང་སྒྱུ་མའི་རྣམ་རོལ་དུ་གཟིགས་ནས། །སྣང་སྲིད་དབང་དུ་འདུས་པའི་རྣལ་འབྱོར་པ། །གྲུབ་པའི་དབང་ཕྱུག་ཞབས་ལ་གསོལ་བ་འདེབས། །འཇིག་རྟེན་འདི་ལ་ནམ་ཡང་མི་སྲེད་པར། །གང་བློ་ཆོས་སུ་འགྲོ་བའི་གདམས་པ་ཡིས། །རང་ཉིད་སྨིན་ཅིང་འགྲོ་མང་གྲོལ་མཛད་པའི། །རྣལ་འབྱོར་དབང་ཕྱུག་ཞབས་ལ་གསོལ་བ་འདེབས། །ཁམས་གསུམ་མ་ལུས་སྡུག་བསྔལ་དུ་གཟིགས་ནས། །དམ་ཆོས་ལམ་དུ་འགྲོ་བའི་གདམས་པ་ཡིས། །རང་ཉིད་སྨིན་ཅིང་འགྲོ་མང་གྲོལ་མཛད་པའི། །རྣལ་འབྱོར་དབང་ཕྱུག་ཞབས་ལ་གསོལ་བ་འདེབས། །ཅི་མཛད་དེ་ཀུན་འགྲོ་བའི་དོན་ཡིན་པས། །ཐར་ལམ་འཁྲུལ་པ་སེལ་བའི་གདམས་པ་ཡིས། །རང་ཉིད་སྨིན་ཅིང་འགྲོ་མང་གྲོལ་མཛད་པའི། །རྣལ་འབྱོར་དབང་ཕྱུག་ཞབས་ལ་གསོལ་བ་འདེབས། །གང་ཤར་འཛིན་མེད་ཆེན་པོའི་རྣལ་རོལ་གྱིས། །འཁྲུལ་སྣང་ཡེ་ཤེས་འཆར་བའི་གདམས་པ་ཡིས། །རང་ཉིད་སྨིན་ཅིང་གྲོལ་བར་མཛད་པ་ཡི། །རྣལ་འབྱོར་དབང་ཕྱུག་ཞབས་ལ་གསོལ་བ་འདེབས། །ཡུལ་སྣང་སེམས་སུ་འཆར་བར་བྱིན་གྱིས་རློབས། །སེམས་སྣང་སྒྱུ་མར་འཆར་བར་བྱིན་གྱིས་རློབས། །སྒྱུ་འཛིན་དབྱིངས་སུ་ཞི་བར་བྱིན་གྱིས་རློབས། །དབྱིངས་རིག་གཉིས་མེད་འདྲེས་པར་བྱིན་གྱིས་རློབས། །བདག་བདེ་ཅི་ཡོད་སེམས་ཅན་ཀུན་ལ་བསྔོ། །ཀུན་གྱི་སྡུག་བསྔལ་མ་ལུས་དང་དུ་ལེན། །གཉིས་མེད་ངང་ནས་གཏོང་ལེན་ཐབས་ཚུལ་གྱིས། །གཉིས་འཛིན་འཁྲུལ་པ་ཞི་བར་བྱིན་གྱིས་རློབས། །གྲུབ་ཆེན་ཉག་བྲེ་སེ་བོ་ཡི། །རྣམ་འཕྲུལ་གྲུབ་ཆེན་དེ་ཉིད་ལ། །གསོལ་བ་འདེབས་པའི་བུ་རྣམས་ཀྱི། །རྒྱུད་ལ་བྱིན་རླབས་མྱུར་འཇུག་ཅིང་། །དངོས་གྲུབ་རྣམ་གཉིས་ཐོབ་བྱ་ཕྱིར། །གཡས་རུ་གཙང་གི་ས་ཕྱོགས་ཀྱི། །ཐིག་ལེ་ཡིད་འོང་ཉམས་དགའ་ནས། །དགེ་སློང་མཆོག་ལྡན་ལེགས་པའི་བློས། །རབ་ཏུ་དྭང་བའི་ཡིད་ཀྱིས་སོ།། ༈